‘Driekuns belangriker as rekord’ | Netwerk24
Deur Annchen Nel 19 Mei 2019 18:56
Morris Gachaga van Kenia salueer die toeskouers op pad na sy derde oorwinning agtereenvolgens in Sondagoggend se OneRun-wedloop oor 12 km. Foto: David Tarpey
Die Keniaan Morris Gachaga het sy wedloop takties uitstekend benader om sy derde agtereenvolgende oorwinning in die OneRun-wedloop oor 12 km te behaal.
Sy wentyd van 33 minute en 38 sekondes het hom R30 000 in die sak gebring.
Sowat 14 300 deelnemers het in ideale, koel weer van Woodbridge-eiland in Milnerton na die middestad gehardloop.
Met ’n sterk groep elite-atlete, is daar gehoop Gachaga se wêreldbeste tyd van 33:27 sou verbeter kon word, maar op die ou end was dit ’n taktiese wedloop, met die een groep ná die ander wat die voorpunt gedek het.
Maar oor die laaste 5 km het Abdallah Mande van Uganda die krane oopgedraai en dit was net Gachaga wat by hom kon bly.
Dié twee het die laaste paar kilometer in die middestad sy aan sy gehardloop, maar niks of niemand kon Gachaga keer om sy driekuns te behaal nie.
Hy was so vol selfvertroue, dat hy aan die bopunt van Breëstraat, met 300 m na die eindstreep, sy vuis in die lug geswaai het en ’n mens het amper gedink hy het te vroeg begin feesvier.
Hy het die eindstreep oorgesteek, net 11 sekondes buite sy eie roeterekord en wêreldbeste tyd van 33:27.
Mande het tweede klaaargemaak in 33:39, met Stephen Mokoka derde in 33:50.
Gachaga sê hy wou bitter graag sy derde titel wen. “Die rekord was nie belangrik nie. Die oorwinning eerste, dan die rekord,” sê Gachaga.
“Toe Abdallah (Mande) die voortou neem, het ek geweet dít was sy aanslag en ek moes by hom bly.
“Ek was bekommerd oor my bene ná die Parys-marathon in April, maar ek kon byhou. Dit het my deurgedra.”
Die Suid-Afrikaner Elroy Gelant was sewende in 34:14.
Brillian Kipkoech op pad na haar oorwinning en roeterekord in haar debuut in die OneRun-wedloop. Foto: David Tarpey
Ook die Keniaan Brillian Kipkoech het takties gehardloop om die aanslag van die Ugandees Stella Chesang, die Statebondkampioen oor die 10 000 m, in die vroue se afdeling af te weer.
Chesang het van die wegspring die voortou geneem en Kipkoech het eers in die laaste 3 km haar voet op die versneller begin sit. Sy het haar laaste aanval in die 500 m geloods en kon daarin slaag om Vivian Cheruiyot se vyf jaar oue roeterekord van 38:22 na 38:05 te verbeter.
Chesang het tweede geëindig in 38:09 en Sofiya Chege derde in 38:10. Irvette van Zyl was die eerste Suid-Afrikaner in 39:22 in die sesde plek.
Van Zyl het haar persoonlike beste tyd van 39:40 van 2016 verbeter.
Meer oor: Atletiek | Morris Gachaga | Stephen Mokoka | Onerun | Kaapstad | Padwedlope